Diari Oficial de la Generalitat Valenciana


Sumari del DOGV 7791, del 26-05-2016 (2016/3755)

DECRET 62/2016, de 20 de maig, del Consell, pel qual s'estableix un Pla de Gestió per a la pesca de mol·luscos bivalves amb dragues mecanitzades a la Comunitat Valenciana.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/05/20/62/dof/vci/html**

### Dades del document

Número de DOGV
:   7791

Data del DOGV
:   26-05-2016

Secció del DOGV
:   I. DISPOSICIONS GENERALS

Número del document
:   2016/3755


Data del document
:   20-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació
    * regulació de la pesca

DECRET 62/2016, de 20 de maig, del Consell, pel qual s'estableix un Pla de Gestió per a la pesca de mol·luscos bivalves amb dragues mecanitzades a la Comunitat Valenciana. [2016/3755]  
PREÀMBUL  
  
El Reglament (CE) 2371/2002, del Consell, de 20 de desembre de 2002, sobre la conservació i l'explotació sostenible dels recursos pesquers en virtut de la Política Pesquera Comuna (PPC), inclou entre els seus objectius que la Política Pesquera Comuna garantirà una explotació dels recursos aquàtics vius que facilite unes condicions econòmiques, mediambientals i socials sostenibles, aplicant el criteri de precaució en adoptar mesures de protecció i conservació.  
En el capítol II, Conservació i sostenibilitat, s'exposen els tipus de mesures a adoptar per a regular l'accés a les aigües, els recursos i la realització sostenible de les activitats pesqueres, tenint en compte la informació científica, tècnica i econòmica disponible. Entre aquestes mesures s'inclou l'adopció de plans de gestió i recuperació, l'establiment d'objectius d'explotació sostenible, limitació de les captures, limitació de vaixells pesquers autoritzats a pescar o adopció de mesures tècniques en relació amb les arts de pesca, restricció de zones o períodes, establiment de talles mínimes.  
El Reglament (CE) núm. 1967/2006, del Consell, de 21 de desembre, de 2006, relatiu a les mesures de gestió per a l'explotació sostenible dels recursos pesquers en el mar Mediterrani i pel qual es modifica el Reglament (CEE) núm. 2847/93 i es deroga el Reglament (CE) núm. 1626/94, estableix en l'article 19 que els estats membres aprovaran plans de gestió plurianuals en les seues aigües territorials per a determinades modalitats pesqueres, entre les quals s'inclouen les dragues, la definició de les quals d'acord amb el reglament comprendria els rastells que a la Comunitat Valenciana s'empren en la modalitat de marisqueig des d'embarcació, concretament es classifiquen com a «dragues mecanitzades».  
A la Comunitat Valenciana, la Generalitat exerceix la competència exclusiva en temes de marisqueig en virtut del que disposa l'article 49.1.17 del seu Estatut d'Autonomia.  
Tenint en compte el que disposa la vigent Llei 9/1998, de 15 de desembre, de la Generalitat, de Pesca Marítima de la Comunitat Valenciana i la Llei 2/1994, de 18 de desembre, de la Generalitat, sobre defensa dels recursos pesquers i considerant que s'exerceix la pesca de mol·luscos bivalves per mitjà de dragues en aquesta comunitat, cal desenvolupar un Pla de Gestió d'aquesta pesqueria, d'acord amb allò que expressa l'article 19 del Reglament 1967/2006, aplicant alhora els apartats 2, 3 i 4 paràgraf primer de l'article 6 del Reglament 2371/2002, en què s'indica que els plans de gestió hauran d'incloure punts de referència de conservació, per a definir objectius i límits biològics de seguretat, i per a avaluar el manteniment de les poblacions dins dels límits esmentats, sobre la base d'una adequada supervisió científica.  
  
Elaborat el corresponent Pla de Gestió de la pesca de mol·luscos bivalves per mitjà de dragues a la Comunitat Valenciana amb les seues corresponents justificacions científiques basades en els estudis realitzats per la Universitat Catòlica de València (UCV) en col·laboració amb l'Institut Valencià d'Investigacions Agroalimentàries (IVIA) i la unitat mixta entre l'Institut Espanyol d'Oceanografia (IEO) i la Universitat Politècnica de València (UPV), i a fi d'adequar la legislació autonòmica a la normativa europea es van publicar: el Decret 94/2013, de 12 de juliol, del Consell, pel qual es regula l'activitat de marisqueig de la rossellona i la tellina en el litoral de la Comunitat Valenciana; la Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'estableixen els límits anuals de captura de rossellona i tellina en aigües de la Comunitat Valenciana; i la Resolució 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'estableixen les zones de veda per a la rossellona i la tellina en aigües de la Comunitat Valenciana, i queda derogada l'anterior Ordre de 7 de juny de 1993, de la Conselleria d'Agricultura i Pesca, per la qual es regula l'activitat de marisqueig de la rossellona i la tellina en el litoral de la Comunitat Valenciana.  
La Resolució de 3 de juny de 2015, de la Conselleria de Presidència, Agricultura, Pesca, Alimentació i Aigua, per la qual s'estableixen els límits anuals de captura de rossellona i tellina amb dragues mecanitzades en aigües de la Comunitat Valenciana, va determinar els límits màxims de captures en les zones de producció de mol·luscos bivalves.  
Així mateix la Resolució de 21 d'abril de 2015, de la Direcció General d'Empreses Agroalimentàries i Pesca, estableix i classifica les zones de producció de mol·luscos bivalves, equinoderms, tunicats i gasteròpodes en aigües de la Comunitat Valenciana.  
En la present norma s'ha complit el tràmit de comunicació a la Comissió de la Unió Europea previst en els apartats 2 i 7 de l'article 19 del Reglament (CE) núm. 1967/2006, del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani, oïts els professionals del sector a través dels seus representants i atenent les últimes recomanacions de la Comissió, vist que el Dictamen Motivat de la Comissió de data de 10.07.2014 considerava que el Pla de Gestió per al marisqueig per mitjà de dragues mecanitzades de la Comunitat Valenciana s'ha actualitzat tenint en compte l'últim dictamen del Comité Científic, Tècnic i Econòmic permanent (CTEP), formulat durant el seu ple de 4-8 de novembre de 2013, per la qual cosa compleix actualment els requisits de l'article 19 del Reglament del Mediterrani, la Comissió considera necessari modificar el Decret 94/2013, de 12 de juliol, del Consell, pel qual es regula l'activitat de marisqueig de la rossellona i tellina en el litoral de la Comunitat Valenciana separant d'aquesta norma les qüestions relatives al Pla de Gestió, que es regiran pel que disposa el present decret.  
  
El Reglament (UE) núm. 1380/2013 del Parlament Europeu i del Consell, d'11 de desembre de 2013, publicat el 28 de desembre de 213 en el DOUE (354), sobre la Política Pesquera Comuna (PPC), pel qual es modifiquen els Reglaments (CE) núm. 1954/2003 i (CE) núm. 1224/2009, del Consell i es deroguen els Reglaments (CE) núm. 2371/2002 i (CE) 639/2004 del Consell i la Decisió 2004/585/CE del Consell, inclou entre els seus objectius que la PPC:  
1. Haurà de garantir que les activitats de la pesca i l'aqüicultura siguen sostenibles ambientalment a llarg termini i es gestionen de forma coherent amb els objectius de generar beneficis econòmics, socials i d'ocupació, i de contribuir a la disponibilitat de productes alimentaris.  
  
2. Aplicarà el criteri de precaució a la gestió pesquera i procurarà assegurar que l'explotació dels recursos biològics marins vius restablisca i mantinga les poblacions d'espècies capturades per damunt dels nivells que puguen produir el rendiment màxim sostenible.  
  
En l'article 7 «Tipus de mesures de conservació» del mencionat reglament, s'estableix que les mesures de conservació i explotació sostenible dels recursos biològics marins podran incloure, entre altres, els elements següents: plans plurianuals, objectius per a la conservació i l'explotació sostenible de les poblacions i mesures connexes per a minimitzar la repercussió de la pesca en el medi marí, mesures per a adaptar la capacitat pesquera dels vaixells pesquers a les possibilitats de pesca disponibles, talles mínimes de referència als efectes de conservació, mesures necessàries per al compliment de les obligacions establides en la legislació mediambiental; per tant, el Pla ha de ser adaptat als preceptes de la Política Pesquera Comuna.  
  
El cens d'embarcacions d'arts menors, úniques que poden exercir el marisqueig per mitjà de dragues mecanitzades, a la Comunitat Valenciana, està compost per 322 embarcacions, entre aquestes, 34 posseeixen llicència de marisqueig, amb ports base a València (2), Cullera i Gandia. D'aquestes 34, únicament 27 embarcacions van exercir aquesta activitat en 2013, resultant una mitjana de 35 jornades per embarcació, de la qual cosa es desprén que aquesta activitat és econòmicament residual, encara que socialment molt sensible.  
La Resolució de 3 de juny de 2015, de la Conselleria de Presidència, Agricultura, Pesca, Alimentació i Aigua, per la qual s'estableixen els límits anuals de captura de rossellona i tellina amb dragues mecanitzades en aigües de la Comunitat Valenciana, ha establit el tancament de la pesqueria de la rossellona i la tellina per mitjà de dragues mecanitzades en tota la Comunitat Valenciana, per tant han quedat tancades les zones CVA 3.1, CVA 3.2, CVA 3.3, CVA 3.4, CVA 3.5, CVA 3.6 i CVA 3.7, on històricament estava autoritzat el marisqueig per mitjà d'aquest art de pesca, a fi de disposar del nombre més gran de reproductors possibles, per a d'aquesta manera poder augmentar el reclutament de juvenils, i continuar amb l'estudi de l'evolució de l'estructura poblacional d'aquestes espècies i de les condicions mediambientals de les zones de producció, per a intentar determinar les causes que han portat les poblacions de rossellona i tellina a la situació actual.  
Aquest decret es dicta a l'empara de la disposició final primera de la Llei 9/1998, de 15 de desembre, de Pesca Marítima de la Comunitat Valenciana, considerant les observacions realitzades per la Direcció General per a Assumptes Marítims i Pesqueries de la Comissió Europea al Pla de Gestió que s'està aplicant actualment.  
En l'elaboració del present decret han sigut consultades les confraries de pescadors de la Comunitat Valenciana on s'exerceix aquesta activitat.  
Per això, en virtut dels articles 18.f, 28.c i 43 de la Llei 5/1983, de 30 de desembre, del Consell de la Generalitat, a proposta de la consellera d'Agricultura, Medi Ambient, Canvi Climàtic, i Desenvolupament Rural, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 20 de maig de 2016,   
  
  
DECRETE  
  
Article 1. Objecte i àmbit d'aplicació  
1. Objecte: el present decret té per objecte l'establiment, en el litoral de la Comunitat Valenciana, d'un Pla de Gestió per a regular l'activitat de marisqueig de mol·luscos bivalves, que es realitza des d'embarcació emprant dragues mecanitzades en les zones en què l'exercici d'aquesta activitat es troba autoritzat.  
2. Àmbit d'aplicació: el Pla de Gestió inclou la pesca amb rastells, aparell o art inclòs en la definició de «dragues mecanitzades» en el Reglament 1967/2006, i definits en l'article 2 del Decret 94/2013, de 12 de juliol, del Consell, pel qual es regula l'activitat de marisqueig de la rossellona i la tellina en el litoral de la Comunitat Valenciana, emprats tradicionalment en el marisqueig des d'embarcació, per a la captura de mol·luscos bivalves en els fons arenosos litorals de les costes sedimentàries, entre 0,5 i 10 metres de profunditat.  
3. Espècies objectiu: les espècies objectiu són la tellina (Donax spp) que es captura en la franja succinta, entre la costa i els 3 metres de profunditat, i la rossellona (Chamelea gallina) que es troba normalment entre 3 i 10 metres de profunditat.  
L'àmbit on s'aplicarà el pla es correspon amb les zones de producció CVA 3.1, CVA 3.2, CVA 3.3, CVA 3.4, CVA 3.5, CVA 3.6 i CVA 3.7, establides per Resolució de 21 d'abril de 2015, de la Direcció General d'Empreses Agroalimentàries i Pesca, per la qual s'estableixen i classifiquen les zones de producció de mol·luscos bivalves, equinoderms, tunicats i gasteròpodes en aigües de la Comunitat Valenciana.  
  
  
Article 2. Objectius i fonaments del Pla de Gestió  
1. Objectiu: l'objectiu del Pla de Gestió consisteix a ajustar el règim d'explotació als nivells adequats que permeten aconseguir i mantindre indefinidament el nivell òptim d'explotació sostenible.  
2. Punts objectiu de referència de conservació: el punt de referència de conservació per a aquest objectiu, d'acord amb les especificacions de l'article 6 del Reglament 2371/2002, s'ha establit sobre la Taxa de Captura, calculada com la mitjana anual de la Captures per Unitat d'Esforç (CPUE).  
El valor objectiu de la Taxa de Captura a aconseguir correspon a la mitjana de les taxes de captura dels anys 2005 a 2008, dates en què la CPUE romania estable sent el seu valor per a les respectives espècies:  
  
Rossellona: Taxa de Captura Objectiu (CPUE)(2005-08) = 46.09 kg/vaixell.dia  
Tellina: Taxa de Captura Objectiu (CPUE)(2005-08) = 36.07 kg/vaixell.dia  
3. Seguiment dels objectius: el seguiment de l'objectiu indicat es realitzarà a partir de les dades de captura de cada embarcació en cada port, determinant els rendiments mitjans anuals per embarcació i jornada de treball, per a establir el valor de la taxa de captura cada any, que serà un indicador de l'evolució de la pesqueria en resposta a les mesures de gestió aplicades.  
Si per qualsevol causa el marisqueig per mitjà de dragues mecanitzades està temporalment tancat, s'utilitzaran les dades de l'estudi o estudis de l'estructura i evolució de les poblacions de rossellona i tellina i dels paràmetres mediambientals de les zones de producció.  
El seguiment de captures i esforços serà continu, i s'arreplegaran les dades amb la periodicitat necessària per a poder tancar la pesqueria en el moment en què s'aconseguisquen els límits de captures indicats.  
  
Article 3. Talles mínimes  
1. Talla mínima de la rossellona: la talla mínima de captura permesa per a la rossellona (Chamelea gallina) serà de 25 mm mesurats segons l'eix anteroposterior.  
2. Talla mínima de la tellina: totes les tellines (Donax spp) capturades o arreplegades obligatòriament es tamisaran a bord de les embarcacions, amb un tamís o sedàs de planxa metàl·lica perforada amb orificis circulars de 14 mm de diàmetre com a mínim.  
Es prohibeix la comercialització dels exemplars de rossellona de talla inferior a 25 mm o de tellines que passen a través dels sedassos mencionats en l'apartat anterior. Aquests exemplars hauran de ser tornats al mar de forma immediata.  
  
Article 4. Zones de veda  
1. Zones aptes per al marisqueig: el marisqueig de la rossellona i la tellina per mitjà de dragues mecanitzades, només es podrà exercir en les zones de producció on s'haja aprovat un Pla de Gestió i dels seus resultats es puga desprendre que la pesqueria és sostenible.  
  
2. Zones de reserva: amb l'objecte de facilitar la supervivència de reproductors mantenint fora de perill de tota activitat extractiva, i disposar de zones de control de l'evolució natural de les poblacions, es prohibeix el marisqueig de la rossellona i tellina en les següents franges delimitades a continuació, (Sistema de referència ETRS89. UTM base de dades).  
a) Reserva zona nord: Patacona - Cabanyal: des del paral·lel 39º 29.70 N fins al paral·lel 39º 28.50 N entre la vora i la isòbata de 10 metres de profunditat.  
b) Reserva zona sud: riu Molinell-Deveses: des del meridià 0º 2.12 W fins al meridià 0º 0.32 W, entre la vora i la isòbata de 10 metres de profunditat.  
c) Reserva Centre Tavernes: entre els paral·lels 39º 6.2 N i 39º 5.2 N, entre la vora i la isòbata de 10 metres de profunditat  
3. En aquestes zones vedades quedarà prohibit el marisqueig de mol·luscos bivalves, excepte amb fins de seguiment científic degudament autoritzats.  
4. Modificació de les zones i períodes vedats: mitjançant una resolució de l'autoritat competent en pesca marítima, es podrà modificar la situació i extensió de les zones i períodes de veda, quan els resultats del seguiment i els estudis científics així ho justifiquen.  
  
Article 5. Condicions per a l'autorització de l'activitat  
Per a poder iniciar l'aprofitament de qualsevol banc de rossellona o tellina per mitjà de dragues mecanitzades serà necessària, a més d'estar en possessió de les autoritzacions administratives corresponents, la realització d'un estudi previ de l'estructura demogràfica de la població i de la situació de l'estoc. Una vegada analitzades les dades de l'estudi esmentat, es decidirà si la zona pot ser oberta i en el cas que així siga, el Total Admissible de Captures (TAC) de cada espècie que es pot marisquejar en aquesta zona.  
L'obertura o tancament de les noves zones, així com el límit de captura màxim anual permés per a cada espècie, es determinarà mitjançant una resolució de l'autoritat competent en pesca marítima en funció de l'estat de les poblacions.  
  
Article 6. Control  
1. Requisits previs per a la realització de l'activitat: el marisqueig de la rossellona i la tellina per mitjà de dragues mecanitzades només es podrà exercir en les zones de producció on s'haja aprovat un Pla de Gestió i dels seus resultats es puga desprendre que la pesqueria és sostenible.  
2. Control de l'activitat: s'aplicarà un programa de control de l'activitat de marisqueig amb dragues mecanitzades en el litoral de la Comunitat Valenciana.  
3. Seguiment de l'activitat: en totes les zones on estiga autoritzat el marisqueig per mitjà de dragues mecanitzades, es realitzarà un seguiment de l'evolució de les poblacions de les espècies que es capturen, que inclourà un estudi de l'estructura per talles de les esmentades poblacions.  
  
Article 7. Infraccions i sancions  
Les infraccions al que disposa el present decret se sancionaran d'acord amb la normativa estatal i autonòmica aplicable en la matèria.  
  
Article 8. Seguiment del Pla de Gestió  
1. Pla de seguiment: l'autoritat competent en pesca marítima posarà els mitjans necessaris per a garantir el seguiment científic de les captures i de l'estat de les poblacions de les espècies afectades per la pesqueria, realitzant els estudis i les anàlisis que s'estimen necessaris per a millorar el Pla de Gestió.  
2. Contingut del Pla de seguiment: el contingut dels estudis científics necessaris per al desenvolupament i seguiment del pla s'establirà per resolució de l'autoritat competent en pesca marítima.  
3. Funció de les confraries: les confraries on estiga autoritzat el marisqueig portaran un registre de les jornades de pesca practicades per la seua afiliació (amb vaixell, a peu), indicant els kg. de captura de cada espècie, per data, embarcació o mariscador o mariscadora a peu, zona de producció i profunditat junt amb altres dades que s'estimen pertinents per a realitzar el seguiment.  
4. Duració del seguiment: el seguiment serà continu i indefinit, diàriament es processaran les dades de captures i esforç, per a controlar que es respecten els límits establits. S'avaluarà anualment el nivell de captures i esforç pesquer emprat, prenent com a referència els punts de referència de conservació fixats en el Pla de Gestió.  
  
  
Article 9. Comissió de Seguiment  
Es crearà una Comissió de Seguiment, com a òrgan col·legiat consultiu i col·laborador de la conselleria competent en pesca marítima, la qual queda adscrita a la direcció general competent en pesca marítima, que estarà formada per:  
1. Presidència: la persona titular de la direcció general competent en pesca marítima o persona en qui delegue.  
2. Secretaria: la direcció de servei de Conservació de Recursos Pesquers.  
3. Una persona en representació de cada una de les confraries implicades.  
4. Una persona en representació de l'entitat o entitats científiques participants en el pla.  
Aquesta comissió serà l'encarregada de verificar el grau de compliment dels objectius del Pla de Gestió i es reunirà almenys una vegada a l'any, coordinada per la persona responsable del desenvolupament i seguiment científic del pla.  
La Comissió de Seguiment es regirà, per al seu funcionament, per la regulació dels òrgans col·legiats continguda en la normativa de Règim Jurídic de les Administracions Públiques i del Procediment Administratiu Comú.  
Els acords de la comissió adoptaran la forma de propostes d'actuació i estaran dirigides als òrgans amb competència per a la realització i execució d'aquestes actuacions, les quals es duran a terme de conformitat amb la normativa específica en cada cas.  
  
Article 10. Vigència del Pla i revisions  
1. Revisió del Pla: el Pla de Gestió s'aplicarà a partir de l'entrada en vigor del present decret i es revisarà cada tres anys. El Pla de Gestió podrà ser revisat amb anterioritat a aquesta data límit quan els resultats del seguiment científic així ho justifiquen.  
2. Primera revisió: independentment d'allò que s'ha indicat en l'apartat 1, el pla serà sotmés a una primera revisió un any després de la seua entrada en vigor.  
3. Modificació del Pla: en el marc de les revisions referides en els apartats 1 i 2, s'introduiran les modificacions que es jutgen necessàries d'acord amb les conclusions de la Comissió de Seguiment descrita en l'article nové. Les revisions del Pla de Gestió comptaran amb l'acord previ dels serveis de la Comissió Europea.  
  
DISPOSICIÓ DEROGATÒRIA  
  
Única: Derogació Normativa  
Es deroguen els articles 5.2, 8, 10, 11 del Decret 94/2013, de 12 de juliol, del Consell, pel qual es regula l'activitat de marisqueig de la rossellona i tellina en el litoral de la Comunitat Valenciana, així com qualsevol altra disposició del mateix rang o d'un rang inferior que s'opose al que disposa el present decret.  
  
DISPOSICIÓ ADICIONAL  
  
Única: Flota d'aplicació  
Els horaris, les condicions i les limitacions previstes en el Decret 94/2013, de 12 de juliol, del Consell, pel qual es regula l'activitat de marisqueig de la rossellona i la tellina en el litoral de la Comunitat Valenciana seran aplicables a la flota afectada pel pla.  
  
DISPOSICIONS FINALS  
  
Primera. Desplegament  
Es faculta la persona titular de la conselleria competent en matèria de pesca per a dictar les disposicions necessàries per al desplegament i aplicació del present decret, i mitjançant una resolució podrà adoptar les mesures de regulació previstes en l'articulat.  
Aquestes mesures podran ser revisades anualment i com a mínim cada cinc anys en funció dels resultats de seguiment del Pla de Gestió.  
  
  
Segona. Termini previst per a assolir els objectius i possibles mesures de salvaguarda  
L'horitzó temporal establit per a aconseguir uns valors de la taxa de captura, com a mínim iguals a la mitjana de les taxes de captura del període 2005-2008, serà el 31 de desembre de 2016.  
A principis de cada any, una vegada es dispose de les dades d'activitat de l'any anterior o de l'estudi, s'hauran d'avaluar els rendiments anuals i les captures totals en relació amb les dades anteriors, i en cas necessari reduir les captures màximes anuals admeses, si no s'ha aconseguit almenys detindre la tendència decreixent en les CPUE (Captures per Unitat d'Esforç).  
En el cas que les CPUE continuen baixant dos anys consecutius, s'hauran de revisar a la baixa les captures totals admissibles (TAC), o limitar altres factors que influïsquen sobre la mortalitat per pesca (quotes, talles, etc.) en la proporció adequada, d'acord amb les dades acumulades que es vagen obtenint del seguiment de l'activitat.  
  
Tercera. Desenvolupament  
L'obertura i el tancament de les zones, així com el límit de captura màxim anual permés, es podrà modificar mitjançant una resolució de l'autoritat competent en pesca marítima en funció de l'estat de les poblacions, determinat per mitjà dels estudis científics pertinents en relació amb els objectius del Pla de Gestió. En cas de no fer-ho seguiran vigents les mateixes zones.  
  
Quarta. Entrada en vigor  
El present decret entrarà en vigor als trenta dies de la publicació en el Diari Oficial de la Comunitat Valenciana.  
  
València, 20 de maig de 2016  
  
El president de la Generalitat,  
XIMO PUIG I FERRER  
  
La consellera d'agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI